Ετήσια έκθεση σχετικά με τις δραστηριότητες έρευνας και τεχνολογικής ανάπτυξης της Ευρωπαϊκής Ένωσης το 2010

Ιστορικό της ετήσιασ έκθεσης σχετικά με τις δραστηριότητες Έρευνας και Τεχνολογικής Ανάπτυξης (ΕΤΑ)

Η ετήσια έκθεση σχετικά με τις δραστηριότητες έρευνας και τεχνολογικής ανάπτυξης της Ευρωπαϊκής Ένωσης συντάσσεται κατ’ εφαρμογή του άρθρου 190 της συνθήκης για τη λειτουργία της Ευρωπαϊκής Ένωσης (ΣΛΕΕ).

Στην παρούσα έκθεση έχουν συμπεριληφθεί ορισμένες πληροφορίες για τις ερευνητικές δραστηριότητες που διεξάγονται στο πλαίσιο της συνθήκης Ευρατόμ, μολονότι τυπικά δεν αφορούν το κείμενο της παρούσας έκθεσης.

Το ευρύτερο πλαίσιο το 2010

Τον Ιούνιο του 2010, το Ευρωπαϊκό Συμβούλιο[1] ενέκρινε τη Στρατηγική «Ευρώπη 2020» σε ό,τι αφορά το θεματολόγιο της ΕΕ για την ανάπτυξη και την απασχόληση την επόμενη δεκαετία. Στη στρατηγική καθορίζεται με ποιο τρόπο μπορεί η Ευρώπη να βγει από την κρίση εστιάζοντας σε ευφυή και βιώσιμη ανάπτυξη χωρίς κοινωνικούς αποκλεισμούς. Η στρατηγική υποστηρίζεται με επτά εμβληματικές πρωτοβουλίες που θα ενεργήσουν ως καταλύτες για την επίτευξη προόδου σε κάθε βασική προτεραιότητα. Καθορίσθηκαν πέντε πρωταρχικοί στόχοι οι οποίοι θα χρησιμεύσουν ως ορόσημα επιτυχίας.

Ένας από τους ακρογωνιαίους λίθους της στρατηγικής είναι η ανάγκη της Ευρώπης να προαχθεί η αριστεία της έρευνάς της και η ικανότητά της να καινοτομεί. Ως κύριος στόχος τέθηκε «η βελτίωση των συνθηκών έρευνας και ανάπτυξης και, πιο συγκεκριμένα o στόχος να αυξηθεί η ένταση της Ε&Α σε 3%».

Μολονότι η ΕΕ συνολικά δεν σημείωσε σημαντική πρόοδο στην επίτευξη του στόχου του 3% την περασμένη δεκαετία[2], οι προσπάθειες σε όλη την ΕΕ εστιάσθηκαν στην ανάγκη να επενδύσουν περισσότερο και ο δημόσιος και ιδιωτικός τομέας στην Ε&Α. Το αποτέλεσμα ήταν να αυξηθούν σε πραγματικούς όρους οι επενδύσεις στην Ε&Α στην ΕΕ των 27[3]. Ωστόσο, η συνολική ένταση της Ε&Α στην Ευρώπη είναι μόνον 2% (Στατιστική υπηρεσία της Ευρωπαϊκής Ένωσης (Eurostat) 2009).

Τον Οκτώβριο του 2010 η Επιτροπή εξέδωσε την ανακοίνωσή της «Εμβληματική πρωτοβουλία στο πλαίσιο της στρατηγικής Ευρώπη 2020 - Ένωση Καινοτομίας»[4], στην οποία ορίζεται στρατηγική και ολοκληρωμένη προσέγγιση της έρευνας και της καινοτομίας. Τον Νοέμβριο, το Συμβούλιο[5] (και στη συνέχεια τον Φεβρουάριο του 2011 το Ευρωπαϊκό Συμβούλιο) υποστήριξε την πρωτοβουλία αυτή, τονίζοντας ιδιαίτερα την ανάγκη να διαμορφωθούν οι ορθές συνθήκες για ένα παγκοσμίως ανταγωνιστικό περιβάλλον καινοτομίας στην Ευρώπη.

Στην επανεξέταση του προϋπολογισμού της ΕΕ[6], η Επιτροπή παρουσίασε τις ιδέες της σχετικά με τη διάρθρωση και τον σκοπό του μελλοντικού προϋπολογισμού της Ένωσης και έθετε τις βάσεις για την επικείμενη πρόταση του επόμενου πολυετούς δημοσιονομικού πλαισίου. Με εστίαση στην ευφυή δημοσιονομική εξυγίανση, στόχος είναι να επιτευχθεί ένας προϋπολογισμός για το μέλλον ο οποίος θα βοηθήσει στην επίτευξη της Ευρώπης 2020 και θα βασίζεται σε κύριες αρχές όπως η επίτευξη κύριων πολιτικών προτεραιοτήτων ενωσιακής προστιθέμενης αξίας, και θα στηρίζεται σε αποτελέσματα. Επειδή η έρευνα και η καινοτομία είναι στο επίκεντρο της οικονομικής πολιτικής και της δημιουργίας ανάπτυξης και θέσεων εργασίας, έχουν αναγνωρισθεί ως ένας από τους σημαντικότερους μοχλούς επίτευξης προόδου.

Το κυριότερο, κατά την επανεξέταση του προϋπολογισμού προτάθηκε να διαμορφωθεί ένα κοινό στρατηγικό πλαίσιο για όλη τη μελλοντική χρηματοδότηση της έρευνας και της καινοτομίας στην ΕΕ. Ο στόχος, όπως καθορίσθηκε συνεπώς στην Πράσινη Βίβλο, θα είναι να αναπτυχθεί συνεκτική δέσμη μέσων που θα παρέχουν αδιάλειπτη χρηματοδότηση για ολόκληρη την αλυσίδα καινοτομίας, από την έρευνα έως την τεχνολογική ανάπτυξη, την επίδειξη και την εμπορική αξιοποίηση.

Η Ένωση Καινοτομίας, καθωσ και τα επιτευγματα της πολιτικής EΧΕ

Με την Ένωση Καινοτομίας, η Ευρώπη υιοθέτησε μια στρατηγική και ολοκληρωμένη προσέγγιση για την καινοτομία, με την οποία αλληλοενισχύονται οι στόχοι αύξησης της ανταγωνιστικότητας και αντιμετώπισης των κοινωνικών προκλήσεων και η επιδίωξη της καινοτομίας καθίσταται καθοριστική για τη διαμόρφωση και την εφαρμογή πολιτικής σε όλα τα πεδία.

Καίριο χαρακτηριστικό εφαρμογής είναι οι ευρωπαϊκές συμπράξεις καινοτομίας στις οποίες συγκεντρώνονται όλοι οι ενδιαφερόμενοι του κύκλου της καινοτομίας και ενοποιούνται οι ευρωπαϊκές προσπάθειες αντιμετώπισης επειγόντων κοινωνικών προβλημάτων, ενώ ταυτόχρονα επισπεύδουν την εμπορική αξιοποίηση νέων τεχνολογιών και προϊόντων στην Ευρώπη.

Παρακολούθηση της προόδου στην καινοτομία

Με βάση το αίτημα που διατύπωσε το Ευρωπαϊκό Κοινοβούλιο τον Ιούνιο του 2010 να δημιουργηθεί νέος δείκτης παρακολούθησης της προόδου στην καινοτομία, μια ομάδα υψηλού επιπέδου από νεωτεριστές επιχειρηματίες και οικονομολόγους εξέτασε τη διαθεσιμότητα και την ποιότητα πιθανών δεικτών και την τεχνική σκοπιμότητά τους. Η ομάδα έλαβε υπόψη της την ανάγκη να αποφευχθεί η επανάληψη του στόχου έντασης της Ε&Α 3%, ώστε να εστιάσει στα αποτελέσματα και τις επιπτώσεις και να εξασφαλισθεί διεθνής συγκρισιμότητα.

Με βάση τις εργασίες της ομάδας και μετά από διαβούλευση των κρατών μελών, προτάθηκε στην Ένωση Καινοτομίας ένας δείκτης ο οποίος θα βασίζεται στο ποσοστό των ταχέως αναπτυσσόμενων στην οικονομία καινοτόμων επιχειρήσεων, με εστίαση στο κρίσιμο κενό που πρέπει να καλύψει η ΕΕ για να φθάσει τους παγκοσμίως πρωτοπόρους στην καινοτομία.

Βελτίωση των όρων πλαισίου

Ένα από τα πρωτεύοντα πεδία της Ένωσης Καινοτομίας είναι η δραστική βελτίωση του επιχειρηματικού περιβάλλοντος το οποίο υπονομεύει τις ιδιωτικές επενδύσεις στην έρευνα και καινοτομία. Αυτό προϋποθέτει να τεθούν ορισμένοι κύριοι όροι πλαισίου και το Ευρωπαϊκό Συμβούλιο τόνισε τις κάτωθι προτεραιότητες στο πλαίσιο της Ένωσης Καινοτομίας:

στο πεδίο της τυποποίησης : αναμόρφωση του ευρωπαϊκού συστήματος τυποποίησης ώστε να καταστεί πολύ ταχύτερο και αποτελεσματικότερο στην κατάρτιση διαλειτουργικών προτύπων, ιδίως στον τομέα των ΤΠΕ·

στο πεδίο των δημόσιων συμβάσεων : βελτίωση της εφαρμογής της κείμενης νομοθεσίας και διαμόρφωση καθεστώτος τύπου προγράμματος έρευνας και καινοτομίας για τις μικρές επιχειρήσεις με σκοπό την προώθηση της εμπορικής αξιοποίησης και χρήσης καινοτόμων προϊόντων·

στο πεδίο της διανοητικής ιδιοκτησίας : έγκριση ευρωπαϊκού διπλώματος ευρεσιτεχνίας και δημιουργία πανευρωπαϊκής γνώσης της αγοράς με σκοπό τη διευκόλυνση της αξιοποίησης των γνώσεων[7].

Βελτίωση της πρόσβασης καινοτόμων εταιρειών στη χρηματοδότηση

Κατά τη διάρκεια του 2010 η πρόσβαση στη χρηματοδότηση εξακολούθησε να αποτελεί μείζον εμπόδιο για την επίτευξη του ευρωπαϊκού στόχου επενδύσεων στην έρευνα και την καινοτομία.

Οι δεσμεύσεις της Ένωσης Καινοτομίας για την αντιμετώπιση αυτού του είδους θεμάτων καλύπτουν την ανάπτυξη ενωσιακών χρηματοδοτικών μηχανισμών νέας γενεάς για την κάλυψη των κενών της αγοράς και την προσέλκυση μεγαλύτερων ιδιωτικών κονδυλίων στην έρευνα και την καινοτομία· καθιέρωση συστήματος που θα επιτρέπει σε εταιρείες κεφαλαίων επιχειρηματικών συμμετοχών, εγκατεστημένων σε άλλο κράτος μέλος, να δραστηριοποιούνται και να επενδύουν ελεύθερα ανά την ΕΕ· διευκόλυνση των καινοτόμων επιχειρήσεων να έλθουν σε επαφή με κατάλληλους επενδυτές σε όλη την ΕΕ· και επανεξέταση του πλαισίου κρατικών ενισχύσεων στην Ε&Α και την καινοτομία ώστε να διευκρινισθούν ποιες είναι οι μορφές καινοτομίας που είναι δυνατόν να χρηματοδοτηθούν ικανοποιητικά.

Η νέα γενεά χρηματοδοτικών μηχανισμών θα στηριχθεί στην εντυπωσιακή επιτυχία της χρηματοδοτικής διευκόλυνσης καταμερισμού του κινδύνου[8] (RSFF) με βάση το έβδομο πρόγραμμα-πλαίσιο, και άλλων ενωσιακών καθεστώτων χρηματοδότησης.

Αντιμετώπιση των κοινωνικών προκλήσεων: ευρωπαϊκές συμπράξεις καινοτομίας

Η ιδέα των ευρωπαϊκών συμπράξεων καινοτομίας (ΕΣΚ) εισάχθηκε στο πλαίσιο της Ένωσης Καινοτομίας μαζί με πρόταση δρομολόγησης πιλοτικής ΕΣΚ με θέμα την ενεργό και υγιή γήρανση. Οι ΕΣΚ σκοπό έχουν την ενεργοποίηση και τον συντονισμό όλων των μέτρων που αφορούν την προσφορά και τη ζήτηση. Μία από τις σημαντικές πτυχές αφορά την αντιμετώπιση κανονιστικών ή χρηματοδοτικών εμπλοκών και τον εξορθολογισμό των υπαρχόντων μέτρων στήριξης για να εξασφαλισθεί ότι θα φθάσουν σύντομα στην αγορά καινοτόμα προϊόντα και λύσεις.

Μετά την υποστήριξη του Συμβουλίου που επετεύχθη τον Νοέμβριο του 2010[9] η Επιτροπή άρχισε διαβούλευση με τους ενδιαφερόμενους σχετικά με την έκταση και το περιεχόμενο της πιλοτικής ΕΣΚ και σκιαγράφησε σε ερωτηματολόγιο τις διοικητικές ρυθμίσεις και τα κριτήρια επιλογής για τις επόμενες ΕΣΚ. Το Ευρωπαϊκό Συμβούλιο ενέκρινε την πιλοτική σύμπραξη στις 4 Φεβρουαρίου 2011.

3.5. Δημιουργία του Ευρωπαϊκού Χώρου Έρευνας (ΕΧΕ)

3.5.1. Διακυβέρνηση του ΕΧΕ

Η διαδικασία της Λουμπλιάνα[10] σκοπό έχει, με τις συντονισμένες δράσεις και τις πέντε συμπράξεις ΕΧΕ μεταξύ των κρατών μελών και της ΕΕ, την αντιμετώπιση των ελλείψεων και των αδυναμιών του ευρωπαϊκού συστήματος έρευνας λόγω του κατακερματισμού, της έλλειψης συνοχής και συντονισμού, και των περιορισμών στην ελεύθερη διακίνηση γνώσεων.

Η Ένωση Καινοτομίας ανήγγειλε ότι η Επιτροπή θα προτείνει το 2012 νέο πλαίσιο ΕΧΕ. Το εν λόγω πλαίσιο θα προσδιορίζει και θα πραγματεύεται κύρια σημεία εμπλοκής, τα οποία εμποδίζουν την ανάπτυξη ενός συστήματος έρευνας αντάξιου των προσδοκιών της οικονομίας της γνώσης της ΕΕ. Για τη διαμόρφωση αυτού του πλαισίου ΕΧΕ, η Επιτροπή θα αναλύσει με ποιο τρόπο θα αξιοποιηθεί η ενισχυμένη νομική βάση της συνθήκης της Λισαβόνας για τον ΕΧΕ.

Άλλο κύριο βήμα στη γενική διακυβέρνηση του ΕΧΕ ήταν η έγκριση νέας εντολής για το CREST, το οποίο μετονομάστηκε σε Επιτροπή Ευρωπαϊκού Χώρου Έρευνας[11] (ERAC) ώστε να αντανακλά καλύτερα τη νέα έμφαση που δίδεται στον ΕΧΕ[12].

3.5.2. Ερευνητές

Η διευθύνουσα ομάδα για τους ανθρώπινους πόρους και την κινητικότητα συνέχισε το 2010 να διαδραματίζει ενεργό ρόλο στην υλοποίηση της ευρωπαϊκής σύμπραξης ερευνητών. Μέσω των εθνικών σχεδίων δράσης, ορισμένες χώρες συνέβαλαν στην προαγωγή μιας ανοικτής και ενοποιημένης ενωσιακής αγοράς εργασίας για τους ερευνητές. Δρομολογήθηκε σύμβαση για την παρακολούθηση της εφαρμογής των δράσεων αυτών, ώστε να συντάσσεται ετήσια έκθεση προόδου για τα επόμενα τρία χρόνια.

Άλλες καίριες δράσεις περιλαμβάνουν τη διαμόρφωση πλαισίου για τα στάδια εξέλιξης της σταδιοδρομίας των ερευνητών, μελέτη με αντικείμενο τη διευκόλυνση της δημιουργίας ενός πανευρωπαϊκού ταμείου συνταξιοδότησης ερευνητών, μελέτη με αντικείμενο τις μορφές κινητικότητας και τις επαγγελματικές σταδιοδρομίες των ερευνητών της ΕΕ (MORE) και την επέκταση των συνδέσμων EURAXESS με Ευρωπαίους ερευνητές που βρίσκονται στο εξωτερικό, στην Ινδία και τη Σιγκαπούρη.

Με ορίζοντα το 2011, θα προωθηθούν μια συγκρίσιμη δομή σταδιοδρομίας των ερευνητών, οι προσπάθειες για να διευκολυνθεί η δημιουργία πανευρωπαϊκού ταμείου συνταξιοδότησης θα συνεχισθούν και θα δοκιμασθεί η ιδέα της κάρτας ερευνητή με σκοπό τη δημιουργία ενός πανευρωπαϊκού συστήματος καταχώρισης και πληροφοριών.

3.5.3. Πρωτοβουλία κοινού προγραμματισμού (ΠΚΠ)

Με τα συμπεράσματα του Συμβουλίου του Δεκεμβρίου 2009 δρομολογήθηκαν η πιλοτική πρωτοβουλία κοινού προγραμματισμού (ΠΚΠ) για τις νευροεκφυλιστικές νόσους και επιλέχθηκαν άλλα τρία θέματα για ΠΚΠ, για τα οποία η Επιτροπή εξέδωσε συστάσεις: γεωργία, επισιτιστική ασφάλεια και κλιματική αλλαγή· πολιτιστική κληρονομιά και πλανητική αλλαγή· υγιεινή διατροφή για μια υγιεινή ζωή. Το Συμβούλιο δρομολόγησε τις τρεις ΠΚΠ στη σύνοδό του τον Οκτώβριο του 2010.

Η ομάδα υψηλού επιπέδου για τον κοινό προγραμματισμό προσδιόρισε μια δεύτερη δέσμη από έξι ΠΚΠ, την οποία ενέκρινε το Συμβούλιο τον Μάιο του 2010:

1. Περισσότερα χρόνια, καλύτερη ζωή - Δυναμικό και προκλήσεις της δημογραφικής αλλαγής

2. Η μικροβιακή πρόκληση - Μια αναδυόμενη απειλή για την υγεία του ανθρώπου

3. Υγιείς και παραγωγικοί ωκεανοί και θάλασσες

4. Προκλήσεις που αφορούν τα ύδατα σε έναν μεταβαλλόμενο κόσμο

5. Σύνδεση των γνώσεων για το κλίμα στην Ευρώπη

6. Η Ευρώπη των πόλεων - Παγκόσμιες προκλήσεις, τοπικές λύσεις

Στα συμπεράσματα του Συμβουλίου του Νοεμβρίου 2010 χαιρετίσθηκε η πρώτη διετής έκθεση κοινού προγραμματισμού, καθώς και οι προαιρετικές κατευθυντήριες γραμμές για πλαίσιο όρων, στην οποία επανεξετάζεται η πρόοδος που έχει σημειωθεί και χαράσσεται το μέλλον της διαδικασίας των ΠΚΠ.

3.5.4. Υποδομές έρευνας

Ο κανονισμός, ο οποίος καθορίζει το νομικό πλαίσιο για την κοινοπραξία ευρωπαϊκής ερευνητικής υποδομής (ΚΕΕΥ/ERIC)[13], σκοπό είχε να ευνοήσει τη διαμόρφωση και τη λειτουργία μεγάλων υποδομών έρευνας σε πολλές ευρωπαϊκές χώρες. Ωστόσο, η ενιαία και έγκαιρη εφαρμογή του κανονισμού ΚΕΕΥ στα διάφορα κράτη μέλη παραμένει προβληματική. Το πρώτο αίτημα για σύσταση της ΚΕΕΥ υποβλήθηκε τον Οκτώβριο του 2010· η SHARE ERIC (Έρευνα για την υγεία, τη γήρανση και τη συνταξιοδότηση στην Ευρώπη) συστάθηκε τον Μάρτιο του 2011[14].

Η εφαρμογή του χάρτη πορείας του Ευρωπαϊκού Στρατηγικού Φόρουμ Ερευνητικών Υποδομών (ESFRI) σημείωσε αισθητή πρόοδο το 2010, ιδίως χάρις στα έργα προπαρασκευαστικής φάσης που χρηματοδοτούνται από το θεματικό πεδίο υποδομές έρευνας του 7ου ΠΠ. Το 2010, συνάφθηκαν δέκα συμφωνίες και η κατασκευαστική φάση έργων έχει ήδη αρχίσει ή επίκειται.

Το ESFRI, λειτουργώντας ως φυτώριο, σημείωσε επιτυχία στη δημιουργία νέων υποδομών και στη διαμόρφωση κοινής προσέγγισης για τον ΕΧΕ, τώρα όμως πρέπει να εξετασθεί η πιο μακροπρόθεσμη βιωσιμότητα των πανευρωπαϊκών υποδομών έρευνας. Τα πρότυπα αριστείας πρέπει να επεκταθούν στη λειτουργία των υφιστάμενων υποδομών και να συμβάλουν στην αξιολόγηση και την ιεράρχηση όλων των πανευρωπαϊκών υποδομών έρευνας. Ως εκ τούτου, συστάθηκε ομάδα εργασίας η οποία θα αναπτύξει και θα προτείνει μεθοδολογικό πλαίσιο αξιολόγησης και ιεράρχησης έως το 2011.

3.5.5. Εξωτερική διάσταση του ΕΧΕ

Η ευρωπαϊκή κοινοπραξία για διεθνή επιστημονική και τεχνολογική συνεργασία, η οποία αποβλέπει στην αποκατάσταση μεγαλύτερης συνοχής μεταξύ της ΕΕ και των κρατών μελών, εξακολούθησε να αποτελεί το 2010 το κύριο στοιχείο των ενωσιακών δραστηριοτήτων στο συγκεκριμένο πεδίο. Το στρατηγικό φόρουμ για διεθνή επιστημονική και τεχνολογική συνεργασία (SFIC) εξασφάλισε την πρόοδο αυτής της σύμπραξης.

Ιδιαίτερη μέριμνα λήφθηκε για την εφαρμογή της «πιλοτικής πρωτοβουλίας με την Ινδία», με αντικείμενο τις προκλήσεις που συνδέονται με το νερό και τους βιοπόρους με σκοπό, κατά τη διάρκεια του 2011, την κατάρτιση Στρατηγικού Θεματολογίου Έρευνας και Καινοτομίας μεταξύ ΕΕ/κρατών μελών-Ινδίας. Το SFIC καθόρισε επίσης και άλλες κοινές προτεραιότητες ΕΕ/κρατών μελών με την έναρξη συντονισμένων ή κοινών πρωτοβουλιών μέσω πρόσθετων γεωγραφικών «πιλοτικών πρωτοβουλιών» με την Κίνα και τις ΗΠΑ.

3.5.6. Μετάδοση γνώσεων

Η ομάδα εργασίας της Επιτροπής Ευρωπαϊκού Χώρου Έρευνας για τη μετάδοση των γνώσεων προωθεί και παρακολουθεί το Ψήφισμα του Συμβουλίου για τη σύσταση της Επιτροπής σχετικά με κώδικα ορθής πρακτικής για τη μεταφορά γνώσης[15]. Η ομάδα διευκόλυνε την αμοιβαία μάθηση και υπέβαλε το 2010 πρώτη έκθεση, όπου προσδιορίζονται ποιες πρωτοβουλίες αναλήφθηκαν και ποιες προτείνονται σε εθνικό επίπεδο για την υλοποίηση της σύστασης. Η ομάδα εργασίας σημείωσε πρόοδο στις εργασίες της σύνταξης κατευθυντηρίων γραμμών για τους ενδιαφερόμενους σχετικά με τη μετάδοση γνώσεων και τη διαχείριση της διανοητικής ιδιοκτησίας για τη διεθνή συνεργασία στην έρευνα και τους δείκτες.

Επιπλέον, η Επιτροπή δρομολόγησε μελέτη τριετούς παρακολούθησης των μέτρων που έχουν λάβει τα κράτη μέλη με βάση τη σύσταση και των επιπτώσεών τους. Για να συμμετάσχουν οι ενδιαφερόμενοι, η Επιτροπή οργάνωσε τρίτο φόρουμ ενδιαφερομένων τον Νοέμβριο του 2010.

3.5.7. Πανεπιστήμια: Θεματολόγιο εκσυγχρονισμού

Το 2010 πραγματοποιήθηκε σειρά δραστηριοτήτων αλληλοδιδαχής μεταξύ ομολόγων με αντικείμενο πέντε θέματα που αποτελούν μέρος του θεματολογίου εκσυγχρονισμού των πανεπιστημίων[16] και τα συνολικά τους αποτελέσματα συζητήθηκαν τον Οκτώβριο στη διάσκεψη της βελγικής προεδρίας «Προϋποθέσεις για την επίτευξη αριστείας στα πανεπιστήμια και σε άλλα ερευνητικά ιδρύματα». Τον Μάρτιο του 2011 πραγματοποιήθηκε σεμινάριο της Επιτροπής Ευρωπαϊκού Χώρου Έρευνας με σκοπό να συναχθούν τελικά συμπεράσματα και να συζητηθεί ο τρόπος μεταφοράς των συμπερασμάτων στη διαδικασία χάραξης πολιτικής.

Εν τω μεταξύ, δρομολογήθηκε πλατφόρμα ενδιαφερομένων με σκοπό τη διατύπωση κοινών αρχών για την εξωτερική ανταγωνιστική χρηματοδότηση της έρευνας. Η έκθεσή τους χρησιμοποιείται ως υπόβαθρο στις συζητήσεις πολιτικής, δηλαδή για το προπαρασκευαστικό έργο του πλαισίου ΕΧΕ και της μετέπειτα ανακοίνωσης για το θεματολόγιο εκσυγχρονισμού της ανώτερης εκπαίδευσης.

Το Έβδομο Πρόγραμμα-Πλαίσιο

Υλοποίηση των προγραμμάτων εργασίας του 2010

Το 2010 διεκπεραιώθηκαν 63 προσκλήσεις υποβολής προτάσεων με συνολικό ενδεικτικό προϋπολογισμό 3,9 δισ. ευρώ. Υποβλήθηκαν συνολικά 12.397 επιλέξιμες προτάσεις, από τις οποίες 2.582 επελέγησαν για χρηματοδότηση[17], δηλαδή ποσοστό επιτυχίας 21% επί του συνόλου των προτάσεων.

Ο συνολικός αριθμός υποψηφίων σε όλες τις επιλέξιμες προτάσεις ήταν 57.315, ενώ το συνολικό κόστος των έργων ανερχόταν σε 23,3 δισ. ευρώ και η συνολική αιτούμενη συνεισφορά της ΕΕ ήταν 17,8 δισ. ευρώ. Ο συνολικός αριθμός υποψηφίων σε όλες τις επιλέξιμες προτάσεις ήταν 13.710, ενώ το συνολικό κόστος των έργων ανήλθε σε 5,2 δισ. ευρώ και η συνολική αιτούμενη συνεισφορά της ΕΕ ήταν 3,8 δισ. ευρώ. Το συνολικό ποσοστό επιτυχίας από άποψη υποψηφίων ήταν 24%.

Τα προγράμματα εργασίας του 2011

Τα προγράμματα εργασίας του 2011 εγκρίθηκαν στις 19 Ιουλίου 2010 και κάλυψαν προσκλήσεις υποβολής προτάσεων συνολικού επενδυτικού ύψους στην έρευνα και την καινοτομία περίπου 6,4 δισ. ευρώ. Επρόκειτο για τα πρώτα προγράμματα εργασίας του 7ου ΠΠ μετά τη δημοσίευση της στρατηγικής «Ευρώπη 2020». Τα προγράμματα εργασίας είχαν τα ακόλουθα χαρακτηριστικά:

- Υψηλή προτεραιότητα στις μικρομεσαίες επιχειρήσεις (ΜΜΕ). Οι ΜΜΕ έλαβαν περίπου 800 εκατομμύρια ευρώ και για πρώτη φορά προβλέφθηκαν χωριστοί προϋπολογισμοί σε πολλά θεματικά πεδία.

- Στον τομέα της υγείας, το ένα τρίτο του συνολικού προϋπολογισμού για το 2011 θα δαπανηθεί σε κλινικές δοκιμές νέων φαρμάκων με πρωτοβουλία των ίδιων των ερευνητών με σκοπό την ταχεία διάθεσή τους στην αγορά.

- Χρηματοδότηση των ΤΠΕ ύψους περίπου 1,1 δισ. ευρώ θα βοηθήσει την κατάρτιση του Ψηφιακού Θεματολογίου για την Ευρώπη για την αντιμετώπιση προκλήσεων όπως η γήρανση του πληθυσμού και η οικονομία με χαμηλές εκπομπές διοξειδίου του άνθρακα με εστίαση στο δίκτυο και υποδομές εξυπηρέτησης επόμενης γενεάς, τα ρομποτικά συστήματα, τα ηλεκτρονικά και φωτονικά δομοστοιχεία, τις τεχνολογίες ψηφιακού περιεχομένου και το μελλοντικό διαδίκτυο.

- Η πρόσκληση υποβολής προτάσεων για τους «Ωκεανούς του μέλλοντος»: συγκέντρωση των ερευνητικών δυνάμεων για την αντιμετώπιση προκλήσεων στην περικοπή εκμετάλλευσης των ωκεανών σε διάφορα θεματικά πεδία.

- Μετά τη σύνοδο κορυφής ΕΕ-Λατινικής Αμερικής και Καραϊβικής (ΛΑΚ)[18], ιδιαίτερη προσοχή δόθηκε στη συμμετοχή ερευνητικών φορέων από τη ΛΑΚ.

- Άνω των 1,3 δισ. ευρώ διατέθηκαν για τους καλύτερους και τους δημιουργικότερους επιστήμονες που επελέγησαν από το Ευρωπαϊκό Συμβούλιο Έρευνας.

- Σχεδόν 750 εκατομμύρια ευρώ διατέθηκαν για την επιμόρφωση και την εξέλιξη της σταδιοδρομίας ερευνητών, καθώς και για την εκτός συνόρων και διακλαδική κινητικότητα, μέσω των δράσεων «Μαρία Κιουρί».

Συναφείς πρωτοβουλίες

Όσον αφορά τις πρωτοβουλίες δυνάμει του άρθρου 185, τα αποτελέσματα της ενδιάμεσης αξιολόγησης του κοινού προγράμματος για την πρωτοβουλία υποβοηθούμενης από το περιβάλλον αυτόνομης διαβίωσης καταλήγουν στο συμπέρασμα ότι σημείωσε επιτυχία στη συστράτευση 23 εταίρων χωρών στον κοινό στόχο χρηματοδότησης καινοτόμων έργων που βασίζονται σε τεχνολογίες ΤΠΕ, ώστε να επωφεληθούν οι γηραιότεροι και να υποστηριχθεί η ευρωπαϊκή βιομηχανία. Κατά τη διάρκεια του 2010, με την πρωτοβουλία υποβοηθούμενης από το περιβάλλον αυτόνομης διαβίωσης υλοποιήθηκε η τρίτη πρόσκληση υποβολής προτάσεων συνολικού προϋπολογισμού 55 εκατομμυρίων ευρώ, από τα οποία 23 εκατομμύρια ευρώ ήταν ενωσιακή συνεισφορά.

Το 2010, το πρόγραμμα Eurostars συνέχισε να προσελκύει με επιτυχία ευρωπαϊκές ΜΜΕ στην Ε&Α, καθώς στην πέμπτη πρόσκληση υποβολής προτάσεων ο αριθμός υποψηφίων αυξήθηκε κατά 10%. Επίσης, εφέτος πραγματοποιήθηκε ενδιάμεση αξιολόγηση του προγράμματος Eurostars. Από την αξιολόγησε προέκυψε ότι το πρόγραμμα Eurostars είναι καλό, διότι αυξάνει την προστιθέμενη αξία των ευρωπαϊκών ΜΜΕ που δραστηριοποιούνται στην Ε&Α, αλλά ταυτόχρονα υπάρχει περιθώριο βελτίωσής του.

Η ΕΕ επένδυσε 48 εκατομμύρια ευρώ στην πρωτοβουλία του ευρωπαϊκού ερευνητικού προγράμματος μετρολογίας (EMRP) που καλύπτει την ευρωπαϊκή έρευνα στη μετρολογία. Στο τρίτο έτος εφαρμογής του, το EMRP καλύπτει πλέον το 44% της συνολικής έρευνας ΕΧΕ στο συγκεκριμένο πεδίο.

Το Ευρωπαϊκό Κοινοβούλιο και το Συμβούλιο ενέκριναν την απόφαση για το κοινό πρόγραμμα έρευνας και ανάπτυξης στη Βαλτική Θάλασσα (BONUS)[19].

Η χρηματοδοτική στήριξη της έρευνας και της καινοτομίας παρέχεται σε ιδιωτικές εταιρείες μέσω της χρηματοδοτικής διευκόλυνσης καταμερισμού του κινδύνου (RSFF). Έως τα τέλη του 2010, το ύψος των δανείων της RSFF που χορηγήθηκαν για 67 έργα ανερχόταν σε 6.305 δισ. ευρώ.

Ενδιάμεσα (τέλη 2010), και με θετική την ενδιάμεση αξιολόγησή της[20], η RSFF έχει προχωρήσει κατά πολύ την υλοποίηση σε σύγκριση με την προγραμματισμένη, και το ύψος της ζήτησης υπερβαίνει κατά πολύ τις αρχικές προσδοκίες. Η RSFF προέτρεψε σε επενδύσεις αξίας κατά 32 φορές ανώτερης της συνεισφοράς του ενωσιακού προϋπολογισμού. Με βάση αδιάσειστα στοιχεία, αυτό σημαίνει ότι, παρά την χρηματοπιστωτική κρίση, 500 εκατομμύρια ευρώ από τον ενωσιακό προϋπολογισμό οδήγησαν σε επενδύσεις ύψους 16 δισ. ευρώ για την περίοδο 2007-2010.

Το 2010, επιτεύχθηκαν ορισμένα κύρια ορόσημα στο έργο ITER[21] μέσω της κοινής επιχείρησης «Σύντηξη για ενέργεια»[22]. Μετά τη συμφωνία του Συμβουλίου ITER τον Ιούλιο του 2010 επί της αρχής, η οποία αφορά το πεδίο εφαρμογής, το χρονοδιάγραμμα και το κόστος του έργου, η Euratom ασχολήθηκε με όλα τα υπόλοιπα μέρη του ITER σε ό,τι αφορά τις περαιτέρω βελτιώσεις της διαχείρισης, την περικοπή του κόστους και την αντίστοιχη μείωση του κινδύνου. Οι εργασίες αυτές θα συνεχισθούν το 2011.

Τα κυριότερα σημεία

Ενδιάμεση αξιολόγηση του 7 ου ΠΠ

Η ενδιάμεση αξιολόγηση του 7ου ΠΠ πραγματοποιήθηκε από ομάδα δέκα ανεξάρτητων εμπειρογνωμόνων, οι οποίοι εξέτασαν τον σχεδιασμό, την υλοποίηση και τα πρώτα αποτελέσματα του προγράμματος. Το έργο τους βασίσθηκε σε δέσμη αναλυτικών μελετών και εκθέσεων, αλλά και σε συνεντεύξεις ενδιαφερομένων και υπαλλήλων της Επιτροπής. Επιπλέον, η ομάδα εμπειρογνωμόνων οργάνωσε το καλοκαίρι του 2010 ευρεία και ανοικτή διαβούλευση με τους ενδιαφερόμενους μέσω διαδικτύου.

Οι εμπειρογνώμονες υπέβαλαν την τελική τους έκθεση στις 15 Νοεμβρίου 2010[23] και το γενικό κύριο μήνυμα είναι ότι το 7ο ΠΠ εκτελείται και συμβάλλει οπωσδήποτε στην ευρωπαϊκή επιστήμη και τον ΕΧΕ.

Στην έκθεση καταδεικνύονται τα πολύ θετικά αποτελέσματα του 7ου ΠΠ μέχρι σήμερα, αλλά επίσης και ότι παραμένουν σημαντικές προκλήσεις. Πρόκειται για 10 συστάσεις που καλύπτουν θέματα όπως η ανάγκη καλύτερης διαμόρφωσης της βάσης έρευνας και ταυτόχρονα η εξασφάλιση καλύτερου διαχωρισμού μεταξύ του ενωσιακού επιπέδου και του εθνικού· διατήρηση της χρηματοδότησης στα σημερινά επίπεδα· εξασφάλιση ποιοτικού άλματος στην απλούστευση του προγράμματος· εξέταση του ενδεχόμενου απόφασης για νέους μηχανισμούς έρευνας· και θεμελιώδης επανεξέταση της στρατηγικής για διεθνή συνεργασία στην έρευνα.

Η επίσημη απάντηση της Επιτροπής[24] εγκρίθηκε στις 9 Φεβρουαρίου 2011. Η δομή της παρούσας ανακοίνωσης αντιστοιχεί σε καθεμιά από τις 10 συστάσεις της ομάδας εμπειρογνωμόνων. Παρέχει λεπτομερείς πληροφορίες για τις δράσεις που πρέπει να αναληφθούν ή να προταθούν και ανάλογες κατευθύνσεις.

Σε ορισμένες περιπτώσεις στην απάντηση επισημαίνονται τα όρια που μπορεί να επιτύχει η Επιτροπή από μόνη της και με βάση τα οποία μπορεί να ζητήσει τη στήριξη άλλων θεσμικών οργάνων και των κρατών μελών για τη διαμόρφωση κοινών προσεγγίσεων. Στην απάντηση ενσωματώνονται επίσης τα συμπεράσματα της ομάδας εμπειρογνωμόνων σε ό,τι αφορά τους στόχους και την υλοποίηση των μελλοντικών προγραμμάτων χρηματοδότησης. Υπογραμμίζεται ότι για το σκοπό αυτό θα χρειασθεί η στήριξη της εφαρμογής της στρατηγικής «Ευρώπη 2020», καθώς και των στόχων της Ένωσης Καινοτομίας και των αντίστοιχων εμβληματικών πρωτοβουλιών.

Απλούστευση

Το 2010 ήταν το σημείο καμπής στην αναζήτηση βέλτιστης ισορροπίας ανάμεσα στην απλούστευση και την εξασφάλιση. Παρά τη σημαντική πρόοδο που έχει ήδη επιτευχθεί, οι ενδιαφερόμενοι εξακολουθούν να εκφράζουν ορισμένες ανησυχίες για το γεγονός ότι οι κανόνες είναι πολύπλοκοι και μεγάλος ο διοικητικός φόρτος των προγραμμάτων-πλαισίου. Οι ενδιαφερόμενοι, όπως και τα θεσμικά όργανα της ΕΕ, αναγνώρισαν ότι χρειάζονται περαιτέρω προσπάθειες ώστε να απλουστευθούν και να καταστούν αποτελεσματικότερα ο σχεδιασμός, η διαχείριση, οι διαδικασίες και τα μέσα.

Η Επιτροπή διεξήγαγε διεξοδική ανάλυση των επιλογών για τη γενική απλούστευση των προγραμμάτων έρευνας. Τα αποτελέσματα δημοσιοποιήθηκαν σε ανακοίνωση για την απλούστευση της εφαρμογής των προγραμμάτων-πλαισίων έρευνας της 29ης Απριλίου 2010[25]. Επίσης, το θέμα της απλούστευσης εξετάσθηκε δεόντως στην πρόταση για τον αναθεωρημένο δημοσιονομικό κανονισμό[26].

Πολλά από τα μέτρα που πρότεινε η Επιτροπή υποστηρίχθηκαν εν γένει και το τελευταίο τρίμηνο του 2010 η απλούστευση εστιάσθηκε στον καθορισμό βραχυπρόθεσμων μέτρων, τα οποία θα μπορούσαν να τεθούν σε εφαρμογή ήδη με το 7ο ΠΠ. Έτσι, η Επιτροπή υπέβαλε δέσμη μέτρων απλούστευσης του 7ου ΠΠ, η οποία εγκρίθηκε στις 24 Ιανουαρίου 2011[27]. Προς το παρόν διεξάγονται εντατικές εργασίες προκειμένου να επιτευχθούν βαθύτερες αλλαγές στο πλαίσιο της προετοιμασίας των επόμενων προγραμμάτων έρευνας και καινοτομίας.

Λειτουργία των κοινών τεχνολογικών πρωτοβουλιών

Οι κάτωθι πέντε κοινές τεχνολογικές πρωτοβουλίες (ΚΤΠ) βασίζονται στο άρθρο 187 της ΣΛΕΕ (πρώην άρθρο 171 της συνθήκης ΕΚ). Οι ΚΤΠ καθιερώθηκαν με το 7ο ΠΠ ως νέος μηχανισμός εκτέλεσης της έρευνας σε επίπεδο ΕΕ.

Η κοινή επιχείρηση «Πρωτοβουλία για καινοτόμα φάρμακα» (ΠΚΦ) είναι μία σύμπραξη μεταξύ της Επιτροπής και της κεντρικής οργάνωσης της ευρωπαϊκής φαρμακοβιομηχανίας που βασίζεται στην έρευνα, της EFPIA, για τη βελτίωση της υγείας των πολιτών με την άρση των προανταγωνιστικών φραγμών στην παρασκευή νέων φαρμάκων. Προβλέπεται εισφορά σε ρευστό συνολικού ύψους 1 δισ. ευρώ από τη φαρμακοβιομηχανία, σε συνδυασμό με ισόποση χρηματοδότηση από τον προϋπολογισμό της ΕΕ. Το 2010 ήταν το πρώτο έτος πλήρους λειτουργίας του εκτελεστικού γραφείου της ΠΚΦ.

Η πρώτη ενδιάμεση αξιολόγηση της ΠΚΦ πραγματοποιήθηκε στα τέλη του 2010. Οι εμπειρογνώμονες αξιολόγησαν εν γένει θετικά την ΠΚΦ ως την μεγαλύτερη παγκοσμίως σύμπραξη δημοσίου-ιδιωτικού τομέα. Οι συστάσεις τείνουν προς περαιτέρω ενίσχυση της λειτουργίας της ΠΚΦ.

Κατά τη διάρκεια του 2010 παγιώθηκε η κοινή επιχείρηση «Κυψέλες καυσίμου και υδρογόνο» (ΚΚΥ) με τη χορήγηση αυτονομίας. Το 2010 εκπονήθηκε επίσης τροποποίηση του κανονισμού του Συμβουλίου. Στην τροποποίηση λαμβάνεται υπόψη ότι η Ερευνητική Ένωση είναι πλέον το τρίτο μέλος της ΚΚΥ και προτάθηκε η σε είδος εισφορά των ερευνητικών οργανισμών που συμμετέχουν στα έργα να υπολογισθεί ως «συνδυασμός» σε ίση βάση όπως με τη φαρμακοβιομηχανία.

Η πρώτη ενδιάμεση αξιολόγηση της ΚΚΥ είναι υπό εκτέλεση. Η τελική έκθεση προβλέπεται για την άνοιξη του 2011.

Η κοινή επιχείρηση « Clean Sky» ( Αεροναυτική και εναέριες μεταφορές) , αφού απέκτησε αυτονομία το 2009, έφθασε σε φάση σταθερής λειτουργίας κατά τη διάρκεια του 2010. Προκηρύχθηκαν 5 προσκλήσεις υποβολής προτάσεων, οι οποίες αξιολογήθηκαν κατά τη διάρκεια του έτους. Εκτός αυτού, η Clean Sky διαχειρίσθηκε επίσης με επιτυχία 7 συμφωνίες επιχορήγησης για τα μέλη (που ονομάζονται δικαιούχοι), οι οποίες καλύπτουν το 75% των δραστηριοτήτων έρευνας της Clean Sky.

Η ενδιάμεση αξιολόγηση της Clean Sky πραγματοποιήθηκε το 2010. Η αξιολόγηση ήταν εν γένει θετική, περιλάμβανε όμως περισσότερες από 40 συστάσεις σε διάφορα επίπεδα.

Ανακοίνωση της Επιτροπής, η οποία θα καλύπτει τις απαντήσεις στις εκθέσεις μεσοπρόθεσμης αξιολόγησης των ΠΚΦ, ΚΚΥ και Clean Sky, προγραμματίζεται να υποβληθεί το 2011.

Η κοινή επιχείρηση « ARTEMIS» για τα ενσωματωμένα συστήματα πληροφορικής προκήρυξε την τρίτη πρόσκληση υποβολής προτάσεων το 2010. Συνολικά, το 2010 οι δραστηριότητες Ε&Α κατέληξαν στην έναρξη 10 νέων έργων συνολικού κόστους 167,5 εκατομμυρίων ευρώ. Το 50,5% του κόστους καλύπτεται από τους συμμετέχοντες στο έργο, το 32,8% από τα κράτη μέλη που συμμετέχουν στην ARTEMIS και το 16,7% από την κοινή επιχείρηση. Έτσι, τα κονδύλια της Ένωσης απέφεραν αποτέλεσμα 1:6.

Η κοινή επιχείρηση «ENIAC» για τις τεχνολογίες νανοηλεκτρονικής με ορίζοντα το 2020 απέκτησε αυτονομία το 2010. Η τρίτη πρόσκληση υποβολής προτάσεων προκηρύχθηκε το 2010. Συνολικά, οι δραστηριότητες Ε&Α το 2010 κατέληξαν στην έναρξη 10 νέων έργων συνολικού κόστους 201 εκατομμυρίων ευρώ. Το 56,5% του κόστους καλύπτεται από τους συμμετέχοντες στο έργο, το 26,8% από τα κράτη μέλη που συμμετέχουν στην ENIAC και το 16,7% από την κοινή επιχείρηση. Έτσι, τα κονδύλια της Ένωσης απέφεραν αποτέλεσμα 1:6.

Η έκθεση της Επιτροπής για την πρώτη ενδιάμεση αξιολόγηση των ARTEMIS και ENIAC εκδόθηκε στις 16 Δεκεμβρίου 2010[28].

Οι προοπτικές για το 2011

Με την Πράσινη Βίβλο « Από τις προκλήσεις στις ευκαιρίες : προς ένα κοινό πλαίσιο στρατηγικής για τη χρηματοδότηση της έρευνας και της καινοτομίας στην ΕΕ» [29], η Επιτροπή κηρύσσει την έναρξη πανευρωπαϊκού δημόσιου διαλόγου, ώστε να εξετασθούν ορισμένα κύρια θέματα τα οποία θα μπορούσαν να συμβάλουν στη διαμόρφωση κοινού στρατηγικού πλαισίου και στον καθορισμό των προτεραιοτήτων για τα μελλοντικά χρηματοδοτικά προγράμματα έρευνας και καινοτομίας κατά την περίοδο μετά το 2013.

Στη συζήτηση θα συμπεριληφθούν θέματα όπως η στόχευση της χρηματοδότησης ώστε να επιλυθούν τα υπάρχοντα προβλήματα, και η αποτελεσματικότερη στήριξη των καινοτόμων δραστηριοτήτων των ευρωπαϊκών επιχειρήσεων, με ταυτόχρονη ενίσχυση της επιστημονικής βάσης και του ΕΧΕ στην Ευρώπη. Το αποτέλεσμα θα παρουσιασθεί και θα συζητηθεί με την κοινότητα των ενδιαφερομένων.

Τα επόμενα ενωσιακά προγράμματα έρευνας και καινοτομίας θα αποτελέσουν μέρος των προτάσεων της Επιτροπής για το επόμενο Πολυετές Χρηματοδοτικό Πλαίσιο (ΠΧΠ) που θα υποβληθεί τον Ιούνιο του 2011. Όσον αφορά το κοινό στρατηγικό πλαίσιο, κατά τα τέλη του 2011 αναμένεται η έκδοση νομοθετικών προτάσεων.

Πηγές λεπτομερέστερων πληροφοριών

Για περισσότερες πληροφορίες, διατίθενται στο κοινό τα ακόλουθα έγγραφα:

- Ετήσιες εκθέσεις παρακολούθησης για το πρόγραμμα-πλαίσιο και τα ειδικά του προγράμματα[30]

- Εκθέσεις αξιολόγησης πενταετίας[31]

- Τακτικές εκθέσεις με βασικά αριθμητικά στοιχεία για την επιστήμη, την τεχνολογία και την ανταγωνιστικότητα[32]

- Στατιστικά στοιχεία σχετικά με την επιστήμη και την τεχνολογία στην Ευρώπη (Στατιστική υπηρεσία της Ευρωπαϊκής Ένωσης (Eurostat))[33]

- Δημοσιευμένες μελέτες και αναλύσεις που σχετίζονται με τις ερευνητικές δραστηριότητες και πολιτικές της Ευρωπαϊκής Ένωσης[34]

- Ετήσιες εκθέσεις δραστηριοτήτων της Γενικής Διεύθυνσης Έρευνας[35]

- Πρακτικός οδηγός για τις δυνατότητες χρηματοδότησης της έρευνας και της καινοτομίας από την ΕΕ[36]

Τα περισσότερα από τα ανωτέρω έγγραφα είναι δυνατόν να ληφθούν ή να παραγγελθούν στους ακόλουθους δικτυακούς τόπους:

- Δικτυακός τόπος CORDIS: http://cordis.europa.eu

- Δικτυακός τόπος της Επιτροπής για την έρευνα: http://ec.europa.eu/research

- Δικτυακός τόπος ERA: http://ec.europa.eu/research/era

- Δικτυακός τόπος για τις επενδύσεις στην ευρωπαϊκή έρευνα: http://ec.europa.eu/invest-in-research

- Δικτυακός τόπος ERAWATCH: http://cordis.europa.eu/erawatch.

[1] http://ec.europa.eu/europe2020/index_en.htm

[2] Το Ευρωπαϊκό Συμβούλιο όρισε το 2002 ως στόχο να αυξηθεί στην ΕΕ η ένταση της Ε&Α σε περίπου 3% έως το 2010.

[3] Την περίοδο 2000-2009 η ένταση αυξήθηκε στην ΕΕ των 27 κατά 25%.

[4] http://ec.europa.eu/research/innovation-union/index_en.cfm

[5] http://www.consilium.europa.eu/uedocs/cms_data/docs/pressdata/en/intm/118028.pdf

[6] http://ec.europa.eu/budget/reform/index_en.htm

[7] Το Συμβούλιο ενέκρινε στις 10 Mαρτίου 2011 τη δρομολόγηση ενισχυμένης συνεργασίας μεταξύ των κρατών μελών της ΕΕ για τη δημιουργία ενιαίου τίτλου διπλώματος ευρεσιτεχνίας.

[8] http://ec.europa.eu/invest-in-research/funding/funding02_en.htm

[9] http://www.consilium.europa.eu/uedocs/cms_data/docs/pressdata/en/intm/118028.pdf

[10] COM(2008) 9076.

[11] Η ERAC είναι ένας φορέας που θα συμβουλεύει το Συμβούλιο και τη Επιτροπή σε θέματα στρατηγικής πολιτικής στον τομέα της έρευνας και της τεχνολογικής ανάπτυξης.

[12] Ψήφισμα του Συμβουλίου της 26ης Μαΐου 2010 (3016)

[13] Κανονισμός αριθ. 723/2009 του Συμβουλίου της 25ης Ιουνίου 2009.

[14] http://eur-lex.europa.eu/LexUriServ/LexUriServ.do?uri=OJ:L:2011:071:0020:0031:EL:PDF

[15] COM(2008) 1329.

[16] Περιλαμβάνονται: η θεσμική μεταρρύθμιση, η κοστολόγηση ερευνητικών έργων, η αριστεία παγκόσμιας κλάσης, η απασχόληση και σταδιοδρομία νέων ερευνητών.

[17] Κάλυψαν όλα τα κατώτατα όρια της αξιολόγησης και συμπεριλήφθηκαν στη διαδικασία κατάρτισης καταλόγου επιλογής.

[18] Μαδρίτη, 18-19 Mαΐου 2010

[19] ftp://ftp.cordis.europa.eu/pub/fp7/art169/docs/art-185-bonus_en.pdf

[20] http://ec.europa.eu/research/evaluations/index_en.cfm

[21] http://www.iter.org/

[22] http://fusionforenergy.europa.eu/

[23] http://ec.europa.eu/research/evaluations/index_en.cfm

[24] COM(2011) 52 τελικό

[25] COM(2010) 187.

[26] COM(2010) 815.

[27] COM(2011) 174.

[28] COM(2010) 752.

[29] http://ec.europa.eu/research/csfri/index_en.cfm

[30] http://ec.europa.eu/research/evaluations/index_en.cfm?pg=fp7-monitoring

[31] http://ec.europa.eu/research/evaluations/index_en.cfm?pg=five-year-assessment

[32] http://ec.europa.eu/research/era/facts/figures/key_figures_en.htm

[33] http://ec.europa.eu/eurostat

[34] http://ec.europa.eu/research/evaluations/index_en.cfm

[35] http://ec.europa.eu/atwork/synthesis/aar/index_en.htm

[36] http://cordis.europa.eu/eu-funding-guide/home_en.html